贈法雲守光上人
作者：劉弇
朝代：宋

paragraphs: 日邊開神皋，古剎面青嶂。
寂寥千年後，凜凜發孤壯。
上人薝蔔英，絕軔超性相。
獨鶴嶷瘦姿，層冰爛清尚。
雲游始丁年，自副乃盂杖。
鞭羊去智害，盡堊契郢匠。
喉呀般若音，浩汗卷溟漲。
衢尊灑法味，如取赤子餉。
九夏天無雲，暑風濁於釀。
汩吾眇西征，揮汗迷背項。
耽耽清凉境，一榻岌相向。
屨滿寧嫌猜，目擊自張王。
禪場推選鋒，宛是喑嗚將。
洗我苦空語，盡决濛羃盎。
兜羅辭銛棘，何有挂諸妄。
露地非端倪，灑灑白牛放。
惜哉功名誤，未爾寄物當。
它日虎溪傍，還期杖藜訪。